Til Høringsparter

**Høringsbrev**

Arbejdstilsynet har udarbejdet udkast til bekendtgørelse om offentliggørelse af oplysninger om virksomheders arbejdsmiljø.

I 2020 opfordrede den daværende beskæftigelsesminister Arbejdsmiljørådet (AMR) til at komme med forslag til gentænkning af den dagældende smileyordning, som Arbejdstilsynet dengang havde på sin hjemmeside. I december 2020 kom AMR med forslag til en ny faktabaseret visningsordning, og foreslog desuden, at der blev nedsat en følgegruppe med repræsentanter fra Arbejdstilsynet og AMR.

I 2022 besluttede den daværende arbejdsmiljøforligskreds, at smileyordningen skulle erstattes af en ny faktabaseret visningsordning med offentliggørelse af data om Arbejdstilsynets tilsynsbesøg og afgørelser for danske virksomheder på baggrund af AMR’s forslag. Det blev med arbejdsmiljøaftalen fra marts 2023 desuden aftalt, at den kommende visningsordning også skal indeholde data om udenlandske virksomheder.

Formålet med den nye visningsordning er at opnå gennemsigtighed i forvaltningen gennem offentliggørelse af tilsyn og afgørelser fra Arbejdstilsynet. Den nye visningsordning skal medvirke til at understøtte arbejdsmiljøindsatsen og det forebyggende arbejdsmiljøarbejde, samt medvirke til, at virksomhederne, danske som udenlandske, motiveres til at handle på Arbejdstilsynets afgørelser.

Offentliggørelse af oplysningerne på Arbejdstilsynets hjemmeside skal dermed bidrage til at understøtte et sikkert og sundt arbejdsmiljø på de danske arbejdspladser.

Bekendtgørelsen forventes at træde i kraft den 1. juli 2024.

Kontaktperson i Arbejdstilsynet er fuldmægtig Stefanie Emilie Nielsen, der kan kontaktes på telefon: 72 20 92 19 og på mail: sen@at.dk.

Eventuelle bemærkninger til bekendtgørelsesudkastet bedes sendt til ovenstående kontaktperson, samt til at@at.dk, **senest d. 21. juni 2024**.

Venlig hilsen

Stefanie Emilie Nielsen